bruskigler
Store norske leksikon,Biologi,Dyreriket,Leddormer,Clitellata,Igler,Rhynchobdellida
Bruskigler er en familie av igler i ordenen snabeligler (Rhynchobdellida). De er små, inntil cirka 30 millimeter lange, flattrykte, og nesten harde som brusk.
Bruskiglene har i likhet med andre snabeligler et svelg som kan krenges ut, som de suger kroppsvæske ut av byttet sitt. Artene er i stor grad frittlevende rovdyr, som lever av andre dyr som snegler, insekter, fåbørstemark, og små krepsdyr. Noen av artene kan også være parasittisk i perioder. Bruskigler bærer sine egg og unger med seg på buksiden av kroppen. Alle artene hører hjemme i ferskvann. De lever gjerne i vegetasjon langs vannkanten. Det finnes ti arter av bruskigler, eller flatigler, i Norge. En vanlig art er toøyd flatigle (Helobdella stagnalis), som har to øyne og en karakteristisk kitinplate på ryggen. Den blir bare 1 centimeter lang. Stor bruskigle (Glossiphonia complanata) blir 3 centimeter lang, og er utbredt over det meste av Norge. Andeigler hører også til denne familien av igler. Les mer i Store norske leksikon igler Litteratur Økland, K.A. og Økland, J. 2008. «Igler (Hirundinea) i ferskvann i Norge. I. Oversikt over arter, litteratur og metodikk». Fauna (Norsk zoologisk forening) 61 (3), 50-55. Økland, K. A. og Økland, J. 2008. «Igler (Hirundinea) i ferskvann i Norge. II. Økologi og utbredelse av toøyet flatigle Helobdella stagnalis». Fauna (Norsk zoologisk forening) 61 (3), 56-63.